রাজন্য দেখতে পায় দাসবাবুর শোবার ঘরে আলো জ্বলছে; কিন্তু কেউ নেই। আলমারিতে চাবি ঝুলছে! হঠাৎ ওর মাথায় খেলে যায় একটা প্ল্যান! এই বাড়িতে ওর অনেকদিনের যাতায়াত। কোথায় কি আছে খুব একটা অজানা নয়! আলমারির পাল্লাটা একটু টানে ... তারপর ড্রয়ার। ওই তো কাপড় জড়ানো সেই মূর্তিটা! ওটার অনেক টাকা দাম! ব্যাস, আর কালবিলম্ব করে না সে! মূর্তিটা শার্টের ভিতরে চালান করে দিয়ে বাথরুমের খোলা দরজা দিয়ে নেমে যায় নিচে। তাই অম্লান তার বাইকের আওয়াজ দেরিতে পেয়েছিল। কিন্তু দ্বিতীয়বার তাকে উপরে উঠতে দেখেনি সে — কারণ ওই সময়ে সে পড়াশোনা বা অন্য কিছুতে ব্যস্ত ছিল।